Spoštovane sodržavljanke in sodržavljani,

epidemija covid-19 se nezadržno razrašča, v zadnjih dneh število novih okuženih dnevno že presega 700 in ta trend se bo še nadaljeval.

**Ugotavljamo, da je bila slovenska vlada povsem nepripravljena na drugi val epidemije.** Medtem ko je nemška vlada v šestih mesecih po izbruhu prvega vala epidemije pripravila 8.500 dodatnih postelj za bolnišnično oskrbo bolnikov s covid-19, slovenska vlada ni zagotovila niti ene dodatne postelje na intenzivnih oddelkih, niti ni zagotovila dodatnega osebja za oskrbo okuženih bolnikov. Kupovala je nekajkrat preplačano opremo, ki se je izkazala za neuporabno.

Kot ugotavljajo mednarodne študije in tudi slovenske izkušnje prvega vala epidemije, so zaradi okužbe različne skupine prebivalstva različno ogrožene. Najbolj ogroženi so starostniki, pri čemer je med stanovalci domov starejših občanov (DSO) smrtnost zaradi virusa okrog 25 %. Pri starejših od 70 let je smrtnost kar tisočkrat višja kot pri otrocih!

Stranke pobudnice *Koalicije ustavnega loka* zato **pozivamo vlado**, da

* takoj sprejme izredne ukrepe, s katerimi bo poskrbela za zaščito najbolj ogroženih skupin prebivalstva,
* urgentno okrepi kapacitete za bolnike s Covid-19 in
* takoj poveča sredstva za sanacijo razmer v javnem zdravstvu, nastalih zaradi epidemije.

Po posvetu s strokovnjaki in strokovnjakinjami na področju epidemiologije, infektologije ter organizacije in menedžmenta v zdravstvu **vladi** **predlagamo naslednje nujne ukrepe**:

1. **Zagotovitev kapacitet**

* Začasen vpoklic zasebnih zdravnikov in njihovih zaposlenih ter koncesionarjev
* Vključitev zadnjih letnikov slušateljev študija zdravstvene nege (v skladu s smernicami EK) in zadnjega razreda srednje šole medicinskih sester
* Aktivacija študentov zadnjih letnikov medicinskih fakultet
* 1.700 specializantov
* Aktivacija upokojenih zdravnikov in sester
* Dodatno plačilo zdravstvenega osebja
* Aktivacija ekip Rdečega križa
* Vojaška bolnišnica Role 2 (v 72 urah cca. 140 postelj!)

1. **Boljša komunikacija**

* Komunikacijo naj vodijo epidemiologi, z mislijo na javno dobro in celotno družbeno življenje
* Nujnost sprejemanja sorazmernih ukrepov in podrobnega pojasnjevanja
* Vključujoča komunikacija s sodelovanjem civilne družbe
* Opremiti vplivneže na socialnih medijih z ustreznimi informacijami
* Pojasnjevanje pravilnega nošenja mask in razkuževanja površin

1. **Dostopnost zdravstvenega sistema**

* Ločitev oddelkov za Covid od preostalega zdravstva (v sosednjih stavbah)
* Nujno takojšnje odprtje in zagotovitev dostopnosti primarne ravni zdravstva (osebni zdravniki, pediatri, zobozdravniki)
* V roku 24 ur mora državljan obvezno priti do kontakta z zdravnikom!

Pričakujemo, da se bo vlada takoj in z največjo resnostjo lotila reševanja razmer zaradi hitre širitve epidemije in razmer v zdravstvu ter predlagane ukrepe izvedla v najkrajšem možnem roku.

Ravnajmo odgovorno in si pomagajmo!

Jože P. Damijan

Marjan Šarec

Tanja Fajon

Luka Mesec

Alenka Bratušek